b'\n_START_ARTICLE_\nTahi lembu\n_START_PARAGRAPH_\nTahi atau najis lembu ialah sisa hasil pencernaan lembu dan haiwan dari subfamili Bovinae lainnya (kerbau, yak, bison). Tahi lembu mempunyai warna yang berubah dari kehijauan sehingga kehitaman, tergantung makanan yang dimakan kerbau. Selepas terdedah di udara, warna tahi lembu cenderung menjadi gelap.\n_START_SECTION_\nKegunaan\n_START_PARAGRAPH_\nTahi lembu biasanya digunakan sebagai baja kandang. Di pelbagai tempat di dunia, tahi lembu yang dikeringkan digunakan sebagai bahan bakar. Tahi lembu juga digunakan untuk menghasilkan biogas untuk dibakar dan menghasilkan elektrik dan panas. Biogas mempunyai kandungan gas metana dan telah digunakan secara luas di kawasan-kawasan desa di India dan Pakistan sebagai sumber tenaga terbarukan. Di Afrika Tengah, masyarakat suku Maasai membakar tahi lembu di dalam rumah untuk menghalau\xc2\xa0nyamuk. Di tempat sejuk, tahi lembu dijadikan bahan insulasi terma. Tahi lembu juga merupakan salah satu pilihan bahan baku pembuatan bahan bangunan setara dengan bata._NEWLINE_Di Beaver, Oklahoma, kepingan tahi lembu kering dijadikan bahan untuk permainan cow chip throwing (lempar kepingan tahi), yang sudah popular sejak tahun 1970an.\n_START_SECTION_\nEkologi\n_START_PARAGRAPH_\nTahi lembu menjadi habitat bagi pelbagai jenis organisma yang memecahkan kandungan nutrien yang terdapat di dalamnya untuk dikitar semula dan disatukan dengan molekul tanah. Di tempat di mana lembu belum berdiam pada masa yang lama, organisma pengurai tahi lembu belum banyak sehingga kewujudan tahi lembu dapat menjadi sarang tumbuhnya organisma merugikan. Di Australia, kumbang tinja\xc2\xa0perlu didatangkan dari luar untuk membantu mengitar semula tahi lembu di tanah\xc2\xa0penggembalaan haiwan.'